5. ΑΠΟΦΑΣΙΣ ΠΡΟΕΔΡΟΥ ΚΥΒΕΡΝΗΣΕΩΣ Αριθ.60 της 2/9 Οκτ. 1967 (ΦΕΚ Β΄609) Περί της ελευθέρας ασκήσεως επαγγελματικών δραστηριοτήτων διαμεσολαβήσεως. Λαβών υπ’ όψει: 1)Το άρθρ.5 παρ.2 Α.Ν. 13/1967. 2)Τον δι΄ αυτού επιδιωκόμενον σκοπόν της αποτροπής πάσης οιασδήποτε μορφής διαμεσολαβήσεως μεταξύ πολιτών και πάσης υπηρεσίας του Δημοσίου ή των Νομικών Προσώπων Δημοσίου Δικαίου, ήτις ηδύνατο ν΄ αγάγη εις κομματικήν εκμετάλλευσιν των πολιτών ή καταπίεσιν ή εξαχρείωσιν των υπαλλήλων. 3)Την ανάγκην της διευκολύνσεως των πολιτών εις την επίτευξιν των σκοπών του Νόμου, επιτρέπομεν: Την ελευθέραν άσκησιν επαγγελματικών δραστηριοτήτων διαμεσολαβήσεως, δι΄ ήν απαιτείται προηγουμένη άδεια της αρχής (λ.χ. διοικητικών, λογιστικών, ή φοροτεχνικών υποθέσεων απλή κατάθεσις αιτήσεως προς έκδοσιν βεβαιώσεως ή πιστοποιητικών κλπ.) ή δια την ομαδικήν εξυπηρέτησιν των πολιτών (λ.χ. έκδοσιν διαβατηρίων κλπ.). Η ισχύς της παρούσης άρχεται από της δημοσιεύσεως εις την Εφημερίδα της Κυβερνήσεως. 